**Na temelju članka 24. podstavka 5. Zakona o kazalištima i članka 33. stavka 1. podstavka 6. Statuta Gradskog kazališta mladih, na prijedlog ravnatelja Gradskog kazališta mladih te nakon provedenog savjetovanja sa sindikalnom povjerenicom u ulozi radničkog vijeća, Kazališno vijeće Gradskog kazališta mladih na svojoj 40. sjednici održanoj dana 29. srpnja 2025. donosi**

**PRAVILNIK O PROVEDBI POSTUPKA REVIZIJE UMJETNIČKOG DJELOVANJA I DOPRINOSA KAZALIŠNIH UMJETNIKA**

I. UVODNE ODREDBE

**Članak 1.**

Ovim pravilnikom regulira se postupak provedbe revizije umjetničkog djelovanja i doprinosa kazališnih umjetnika zaposlenih na neodređeno vrijeme u Gradskom kazalištu mladih (u nastavku: Kazalište).

**Članak 2.**

Izrazi koji se koriste u Pravilniku, a imaju rodno značenje, koriste se neutralno i odnose se jednako na muški i ženski rod.

II. POSTUPAK REVIZIJE

**Članak 3**

Temeljem evidencija o radu za prethodno četverogodišnje razdoblje te evidencije pisanih, službeno evidentiranih prigovora članova autorskog tima predstave na rad kazališnog umjetnika, inspicijent u roku od osam dana od završetka kazališne sezone dostavlja ravnatelju popis kazališnih umjetnika koji podliježu postupku revizije.

Izvještaj iz stavka 1. ovog članka mora sadržavati podatke iz evidencije o radu za prethodno četverogodišnje razdoblje temeljem kojih je utvrđena obveza provođenja postupka revizije za pojedinog kazališnog umjetnika.

**Članak 4.**

Po primitku popisa iz stavka 1. članka 3. ovog pravilnika, ravnatelj u roku od tri radna obavještava svakog pojedinog kazališnog umjetnika iz popisa o pokretanju postupka revizije.

Ravnatelj će u roku od osam dana od primitka popisa iz prethodnog stavka donijeti odluku o imenovanju članova Revizijskog povjerenstva te sazvati sjednicu Povjerenstva.

**Članak 5.**

Revizijsko povjerenstvo dužno je u roku od 30 dana od sjednice iz stavka 2. članka 4. ovog pravilnika dostaviti ravnatelju obrazloženo mišljenje o sposobnosti kazališnog umjetnika da i dalje umjetnički djeluje i doprinosi.

**Članak 6.**

Prilikom donošenja mišljenja o sposobnosti kazališnog umjetnika da i dalje umjetnički djeluje i doprinosi, Revizijsko povjerenstvo može uzeti o obzir i olakotne okolnosti kao što je broj godina koje kazališni umjetnik ima do umirovljenja, dosadašnje iskustvo i postignuća, razdoblje privremene nesposobnosti za rad, razdoblje odsustva s rada zbog ostvarivanje prava s osnova roditeljstva, sudjelovanje u drugim aktivnostima kojima doprinosi radu Kazališta i sl.

**Članak 7.**

Ukoliko je Povjerenstvo utvrdilo da kazališni umjetnik nije više sposoban umjetnički djelovati i doprinositi, Ravnatelj može kazališnom umjetniku predložiti sklapanje ugovora za obavljanje drugog radnog mjesta ako za to postoji potreba.

Ako u slučaju iz prethodnog stavka ne postoji potreba za obavljanjem poslova nekog drugog radnog mjesta ili se kazališni umjetnik izjasni o odbijanju ponude za sklapanje ugovora o radu za obavljanje poslova nekog drugog radnog mjesta, ravnatelj će mu otkazati ugovor o radu te umjetnik ostvaruje pravo na otpremninu sukladno općem propisu o radu odnosno kolektivnom ugovoru.

III. ZAVRŠNE ODREDBE

**Članak 8.**

Pravilnik o provedbi postupka revizije umjetničkog djelovanja i doprinosa kazališnih umjetnika stupa na snagu u roku od osam dana od dana objave na oglasnoj ploči Kazališta.

Prvo revizijsko razdoblje od četiri godine započinje 1. rujna 2025.

Klasa: 612-03/25-01/266

Urbroj: 2181-110-25-1

Split, 29. srpnja 2025.

PREDSJEDNIK KAZALIŠNOG VIJEĆA:

Siniša Novković

Da je Pravilnik o provedbi postupka revizije umjetničkog djelovanja i doprinosa kazališnih umjetnika objavljen na oglasnoj ploči Gradskog kazališta mladih \_\_\_\_\_\_\_\_\_\_\_\_\_\_\_\_\_\_\_\_\_\_\_ te da je stupio na snagu \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, svojim potpisom potvrđuje:

RAVNATELJ:

dr. sc. Ivo Perkušić